ตลาดหุ้นเอเชียปรับตัวเพิ่มขึ้นเช้านี้ จากคาดการณ์เฟดเลื่อนเวลาขึ้นดอกเบี้ย
ตลาดหุ้นเอเชียส่วนใหญ่ปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากตลาดหุ้นนิวยอร์กที่ปิดบวกเมื่อคืนนี้ เนื่องจากข้อมูลเศรษฐกิจที่อ่อนแอของสหรัฐก่อให้เกิดกระแสคาดการณ์ว่า ธนาคารกลางสหรัฐ (เฟด) อาจจะเลื่อนเวลาการปรับขึ้นอัตราดอกเบี้ยออกไป
19 พ.ค. 2558

สำนักข่าวอินโฟเควสท์ รายงานตลาดหุ้นเอเชียส่วนใหญ่ปรับตัวเพิ่มขึ้นในช่วงเช้าวันนี้ โดยได้รับปัจจัยหนุนจากตลาดหุ้นนิวยอร์กที่ปิดบวกเมื่อคืนนี้ เนื่องจากข้อมูลเศรษฐกิจที่อ่อนแอของสหรัฐก่อให้เกิดกระแสคาดการณ์ว่า ธนาคารกลางสหรัฐ (เฟด) อาจจะเลื่อนเวลาการปรับขึ้นอัตราดอกเบี้ยออกไป
ดัชนี MSCI Asia Pacific เคลื่อนไหวที่ระดับ 153.39 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 19,977.14 จุด เพิ่มขึ้น 86.87 จุด, ดัชนี HSI ตลาดหุ้นฮ่องกงเปิดวันนี้ที่ 27,597.07 จุด เพิ่มขึ้น 5.82 จุด, ดัชนี TAIEX ตลาดหุ้นไต้หวันเปิดวันนี้ที่ 9,623.95 จุด เพิ่มขึ้น 17.85 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,114.29 จุด เพิ่มขึ้น 0.57 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,463.71 จุด เพิ่มขึ้น 4.14 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,819.02 จุด ลดลง 4.48 จุด
ตลาดหุ้นเอเชียได้รับแรงหนุนจากการคาดการณ์ที่ว่า เฟดอาจจะเลื่อนเวลาการปรับขึ้นอัตราดอกเบี้ยไปจนกว่าจะถึงช่วงต้นปีหน้า หลังจากมีข้อมูลที่บ่งชี้ถึงความอ่อนแอของเศรษฐกิจสหรัฐ โดยเมื่อช่วงค่ำวานนี้ตามเวลาไทย สมาคมผู้สร้างบ้านแห่งชาติ (NAHB) ของสหรัฐเปิดเผยว่า ดัชนีความเชื่อมั่นผู้สร้างบ้านปรับตัวลงสู่ระดับ 54 ในเดือนพ.ค. และสวนทางกับที่นักวิเคราะห์คาดว่าจะปรับตัวขึ้นแตะ 57
นอกจากนี้ นักลงทุนยังรอดูรายงานการประชุมของเฟดประจำวันที่ 28-29 เม.ย. ซึ่งจะมีการเปิดเผยในวันพุธนี้ ตามเวลาสหรัฐ เพื่อดูว่าเฟดจะส่งสัญญาณเรื่องระยะเวลาในการปรับขึ้นอัตราดอกเบี้ยหรือไม่